Mpho e tshwanetse ya nna silo se ke se tlhokang | News24
Mpho e tshwanetse ya nna silo se ke se tlhokang
KE nnete re rata go thusa batho. O kile wa bona fa re re re thusa batho ba ba kobo-dikhutswane ke rona re tsayang tshwetso ya gore ba tlhoka eng? Re tla ba rekela dikobo gonne ke mariga. Re tla ba isetsa diaparo kgotsa se sengwe. Nna ke nagana go botoka go ya ko go bone o utlwe gore ke eng se ba se tlhokang.
Ke bana ba dikhutsana mme re ba isetsa diaparo. Ke nnete ba ka ne ba di tlhoka fela gongwe ba tlhoka gore matlhaba-phefo a baakanngwe gonne a tsenya phefo. Rona re tla re jere diaparo tsa kgale gonne ke tsona tse re sa itseng re di ise kae. Mo gongwe diaparo tse re di isetsang bana ke tsa batho ba bagolo. Ga e sa le tse di aparwang ke bana. Ga e sa le tsa sejwalejwale. Fa re fa bana diaparo tse ba ronegang mo go tsona mo gare ga bana ba bangwe, re ya ba kgetholola. Bothata ke eng gore re kopane le balaodi re utlwe gore ditlhoko tsa bona ke di feng?
Gongwe ba tlhoka sesepa le dilwana tsa go tlhapa. Mongwe e rile re le bomme re re re ya ko sekolong sengwe re ile go reka sesepa le tse dingwe a re nnyaa bana ba o ba rata dimonamone le tse dingwe tse di monate. Jaanong rona re ne re tlile go tlhaga re tshotse sesepa se ba sa se tlhokeng ka nako eo.
Ke ka ga moo mokgatlo wa batho ba ba sa itekanelang mo mebeleng ba reng “Nothing about us, without us”. Jaanong go na le ngwana o mongwe o a ka nnang dingwaga tse 13. Fa o mo fa seaparo sa ga mogoloe o gana go se apara a re ga se sa gagwe.
Setlogolwana sa me e ne o lebelela dingwaga tse di kwadilweng mo seaparong mme fa e le tse di kwa tlase ga tsa gagwe o gana go di apara. Ga a itekanye le go itekanya. Setlogolo sa me se se dingwaga tse pedi se itse gore se rata go apara eng leng mme o itlhopela se a ratang go se apara. Jaanong o, ka gonne ke khutsana re mo fa diaparo tse re sa tlholeng re di rata.
Nna ke utlwa botlhoko fa ke fa motho seaparo a bo a sa se apare. Ke ka moo ke ratang go fa motho selo se ke itseng gore o tla se dirisa. Botlhoki ga bo tshwane ebile ga bo lekane. Lebelela pele mme o botse fa o sa itse gore a o ka se dirisa? A se ka go tswela molemo?
Re ne re rata fa e le nako ya diphitlho fa go ntshiwa diaparo re be re fa batho ba re naganang gore ba tlhoka. E re ba fitlha ko gae bana ba omane gore o a bo o tlile le makgasa. Dilo tse o faneng ka tsona ka lerato gongwe di tlile go felela mo molelong.
) Where necessary Express edits some columns. – Ed.